સૂત્રોના જણાવ્યા અનુસાર મમતા બેનરજી પર અવારનવાર અલ્પસંખ્યકોને ખુશ કરવા માટે કામ કરતાં હોવાના આરોપ ભાજપ લગાવતો રહ્યો છે. મમતાએ આ એક જાહેરાતથી તેમના પરના તમામ આરોપ ફગાવી દીધા છે અને હિન્દુઓ માટે પણ તેમની સરકાર સંવેદનશીલ છે તેવું સાબિત કરવાની કોશિશ કરી છે. પશ્ચિમ બંગાળના ઈતિહાસમાં પહેલી વખત દુર્ગા પૂજા કમિટીઓને આ પ્રકારનું દાન કે આર્થિક લાભ આપવામાં આવ્યા છે. પશ્ચિમ બંગાળમાં આયોજિત એક કાર્યક્રમમાં મમતા બેનરજીએ જણાવ્યું હતું કે રાજ્ય સરકારે દુર્ગા પૂજા કમિટીઓને સામુદાયિક વિકાસ કાર્યક્રમ માટે રૂ.દસ-દસ હજારની મદદ આપવાનો નિર્ણય કર્યો છે. ઉલ્લેખનીય છે કે પશ્ચિમ બંગાળની રાજધાની કોલકાતામાં ત્રણ હજાર અને આખા રાજ્યમાં લગભગ રપ હજાર એમ કુલ મળીને ર૮ હજાર જેટલી દુર્ગા પૂજા કમિટી છે. આ રીતે દસ-દસ હજાર રૂપિયાની મદદથી કુલ રૂ.ર૮ કરોડની મદદ દુર્ગા પૂજા કમિટીઓને આપવામાં આવશે એટલું જ નહીં, આ ઉપરાંત પણ કેટલીક રાહત અને મદદ આપવાની જાહેરાત પણ મમતાએ કરી છે. આ વખતે દુર્ગા પૂજા કમિટીઓ પાસેથી ફાયર લાઇસન્સ ફી લેવામાં નહીં આવે અને તેમના વીજળીબિલમાં પણ મોટી છૂટ આપવામાં આવશે. સૂત્રોના કહેવા પ્રમાણે દુર્ગા પૂજા કમિટીઓને કોલકાતા નગર નિગમ તરફથી આ મદદ આપવામાં આવશે.